คลังยอมอุ้มหนี้เสียไอแบงก์
ไอแบงก์เนื้อหอมพันธมิตรรุมตอมเป็น 10 ราย คลังให้ตั้งเอเอ็มซีแยกหนี้ 4 หมื่นล้าน
21 ม.ค. 2559

ไอแบงก์เนื้อหอมพันธมิตรรุมตอมเป็น 10 ราย คลังให้ตั้งเอเอ็มซีแยกหนี้ 4 หมื่นล้าน 
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย หรือ ไอแบงก์ เปิดเผยว่า ขณะนี้ไอแบงก์เดินหน้าแก้ปัญหาระยะที่ 2 หลังจากที่แผนฟื้นฟูกิจการของไอแบงก์ ผ่านความเห็นชอบจากคณะกรรมการนโยบายรัฐวิสาหกิจ (คนร.) หรือซูเปอร์บอร์ด เรียบร้อยแล้วตามมติที่ได้รายงานให้คณะรัฐมนตรีได้รับทราบแนวทางการแก้ปัญหาดังกล่าวเมื่อวันที่ 10 พ.ย. 2558 ที่ผ่านมา
ทั้งนี้ ตามแผนได้เสนอให้แยกหนี้ที่ไม่มีคุณภาพ หรือเอ็นพีแอล ราว 4 หมื่นล้านบาท ออกมาตั้งเป็นเอเอ็มซี ซึ่งไม่นับรวมหนี้เอ็นพีแอลของพี่น้องมุสลิมที่มีอยู่กว่า 3,000 ล้านบาท โดยเอเอ็มซีที่ตั้งใหม่จะอยู่ภายใต้การกำกับดูแลของกระทรวงการคลังที่ต้องไปพิจารณาต่อว่า กระทรวงการคลังจะดูแลเรื่องการติดตามทวงหนี้เอง หรือจะว่าจ้างเอเอ็มซีของเอกชนมาช่วยติดตามทวงหนี้ให้ภายใต้หลักธรรมาภิบาลไม่ให้เกิดกรณีลูกหนี้ล้มบนฟูก
“คลังจะเป็นคนตัดสินใจจะให้ใครบริหารติดตามทวงหนี้ก้อนนี้ เพราะหากใช้บรรษัทบริหารสินทรัพย์ต่างๆ เกรงว่าจะเกิดกรณีไปกดดันลูกหนี้ เพราะรัฐบาลนี้ไม่ต้องการเห็นคนที่ล้มบนฟูก ถ้าลูกหนี้รายไหนที่คิดว่าตั้งเอเอ็มซีแล้วจะมาขอซื้อหนี้คืนกลับไปราคาถูก เลิกคิดไปได้เลย” นายชัยวัฒน์ กล่าว
นอกจากนี้ ธนาคารอยู่ระหว่างการให้ที่ปรึกษาทางการเงินเจรจากับสถาบันการเงินที่สนใจเข้าร่วมทุนกับไอแบงก์ หากการเจรจาบรรลุข้อตกลงกระทรวงการคลังจะขายหุ้นให้พันธมิตร ซึ่งอาจจะมีเพียง 1 ราย หรือหลายรายในราคาตามมูลค่าทางบัญชี โดยกระทรวงการคลังจะออกตั๋วสัญญาใช้เงินตามหลักศาสนาให้ผู้ถือหุ้นใหม่ ซึ่งปัจจุบันกระทรวงการคลังและธนาคารออมสินถือหุ้นในธนาคารมากกว่า 88% และคาดว่าหลังมีพันธมิตรใหม่สัดส่วนหุ้นของกระทรวงการคลังจะเหลือไม่น้อยกว่า 25.5% เพื่อรักษาสิทธิในการออกเสียงแย้งในที่ประชุมคณะกรรมการธนาคารได้ ทั้งนี้ สาเหตุที่เสนอให้มีการตั้งเอเอ็มซี เพื่อให้พอร์ตของธนาคารไม่มีภาระหนี้สิน สะดวกต่อการเปิดเจรจาหาพันธมิตรใหม่มาร่วมทุน โดยจะไม่มีการลดทุนก่อน เนื่องจากจะเป็นภาระให้ผู้ถือหุ้นเก่า ได้แก่ กระทรวงการคลัง ธนาคารออมสิน และธนาคารกรุงไทย ต้องมาใส่เงินเพิ่มทุนอีก แต่การหาพันธมิตรเข้ามาช่วยงานใหม่ จะเน้นกลุ่มที่มีความสามารถในการบริหารจัดการธนาคารตามหลักศาสนาเป็นหลัก
“ขณะนี้มีสถาบันการเงินเข้ามาติดต่อแสดงความต้องการเข้าซื้อหุ้นเพิ่มทุนของธนาคารอย่างเป็นทางการแล้วกว่า 10 ราย ทั้งจากเอเชีย ตะวันออกกลาง และยุโรป และมีเข้ามาติดต่ออย่างไม่เป็นทางการอีกหลายราย คาดว่าเรื่องการเจรจาหาพันธมิตรรายใหม่จะได้ข้อสรุปภายในกลางปีนี้” นายชัยวัฒน์ กล่าว